TARYBOS REGLAMENTAS (EB) Nr. 850/2005
2005 m. gegužės 30 d.
iš dalies keičiantis Reglamentą (EB) Nr. 2500/2001, kad būtų galima įgyvendinti Bendrijos pagalbą pagal Reglamento (EB, Euratomas) Nr. 1605/2002 54 straipsnio 2 dalies c punktą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 181a straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2) (toliau - finansinis reglamentas) 54 straipsnio 2 dalyje leidžiama Bendrijos biudžetą vykdyti centralizuotai ir netiesiogiai, ir nustatomi konkretūs vykdymo reikalavimai.
(2)
Pasirengimo narystei pagalbos srityje centralizuotas netiesioginis valdymas ta forma, kuri yra nustatyta finansinio reglamento 54 straipsnio 2 dalies c punkte, praeityje pasirodė esantis vertinga priemone, ypač Techninės pagalbos ir informacijos mainų biuro (TAIEX) veikloje.
(3)
Pastaraisiais metais Turkija buvo viena iš pagrindinių TAIEX veiklos vartotojų, ir jai turėtų būti suteikta galimybė ir pagal finansiniu reglamentu nustatytas taisykles toliau naudotis šia priemone.
(4)
Pasirengimo narystei pagalbos srityje pageidautinas suderintas požiūris, ir todėl turėtų būti vartojama tokia pati forma, kokia yra numatyta Tarybos reglamentuose (EEB) Nr. 3906/89 (Phare) (3) ir (EB) Nr. 2666/2000 (CARDS) (4).
(5)
Todėl 2001 m. gruodžio 17 d. Tarybos reglamentas (EB) Nr. 2500/2001 dėl pasirengimo stojimui finansinės paramos Turkijai (5) turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2500/2001 papildomas šiuo straipsniu:
„6a straipsnis
Komisija, paisydama Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6) 54 straipsnyje nustatytų ribų, nusprendžia viešosios valdžios užduotis, ypač biudžeto vykdymo užduotis, patikėti to reglamento 54 straipsnio 2 dalyje išvardytoms įstaigoms. Minėto reglamento 54 straipsnio 2 dalies c punkte apibrėžtoms įstaigoms galima patikėti viešosios valdžios užduotis, jei jos turi pripažintą tarptautinį statusą, laikosi tarptautiniu mastu pripažintų valdymo ir kontrolės sistemų, ir jas prižiūri viešoji institucija.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 30 d.